Hyundai tester batteri, der nægter at brænde

Batteribrande er sjældne, men når de opstår, kan de være både voldsomme og vanskelige at slukke. Nu mener Hyundai Motor Group og den amerikanske batterivirksomhed Unigrid at være kommet et skridt nærmere en løsning.

Hyundai har gennem sit ZER01NE Accelerator-program testet Unigrids 210 Ah store natrium-ion-celler med en særlig natrium-kromoxid-kemi, kaldet NCO. Cellerne blev udsat for hårde belastningstest uden hverken brand eller såkaldt termisk spredning, hvor overophedning breder sig fra én celle til den næste.

Batteriet fortsatte samtidig med at fungere fra minus 20 til plus 60 grader, mens Hyundai også testede levetiden ved gentagne fulde af- og opladninger.

Det er ikke bare producentens egen test

Resultaterne bliver mere interessante af, at Unigrids 210 Ah-celler tidligere er blevet undersøgt af det uafhængige Battery Development Center ved Rochester Institute of Technology.

Her leverede cellerne 216-218 Ah mod de lovede 210 Ah og havde en energieffektivitet på mindst 97,9 procent. Unigrid oplyser desuden, at cellerne har gennemført test efter blandt andet UN 38.3, IEC 62619 og UL 9540A på celleniveau.

Det er væsentligt, fordi brandrisiko er en af de helt store udfordringer ved enorme batterilagre placeret ved fabrikker, boliger og elnet.

Kommer ikke i din Hyundai – endnu

Men trods Hyundai-navnet handler projektet ikke om et nyt batteri til elbiler. Planen er i første omgang at bygge stationære energilagre til Hyundai Motor Groups fabrikker og øvrige energiprojekter. Her kan batterierne blandt andet lagre strøm fra vedvarende energikilder og aflaste elnettet.

Unigrid er dog allerede længere end mange andre batteristartups. Virksomheden har sendt sine første natrium-ion-batterier til boligbrug ud på det europæiske marked og arbejder sammen med Syntropic Power på at få op mod 1 GWh stationær lagerkapacitet baseret på teknologien i brug i Nordamerika i 2027.

Natrium er billigere og langt mere tilgængeligt end lithium og kan derfor blive særligt attraktivt i stationære batterier, hvor lav vægt og maksimal energitæthed betyder mindre end pris, levetid og sikkerhed.

Man skal dog passe på med at konkludere, at natrium-ion i sig selv har løst problemet med batteribrande. Ny forskning viser, at andre natrium-ion-celler stadig kan gå i thermal runaway og udvikle flammer under eksempelvis sømtest ved høj ladetilstand. Sikkerheden afhænger altså i høj grad af den konkrete kemi og konstruktion.

Unigrids resultater er derfor lovende. Men et batteri, der består testen som enkeltcelle, er ikke det samme som et færdigt batterilager med tusindvis af celler i drift gennem årtier.