TEST: Xpeng G9 er basismodellen, der føles som en topmodel

Man siger, at kinesiske elbiler giver ekstremt meget udstyr med for pengene. Her er en bil, der underbygger den påstand. Xpeng G9 har simpelthen alt hvad hjertet kan begære af udstyr. Endda som standard. Hvis du kan komme i tanke om udstyret, er der en god chance for, at kineserne allerede har monteret det.

Elektriske sæder? Selvfølgelig. Varme og ventilation? Jeps. Massage? Naturligvis. Store skærme, kameraer overalt og elektriske dimser, man ikke vidste, man savnede? Bare fortsæt ned ad listen.

Det er et sandt overflødighedshorn – og det måske mest opsigtsvækkende er, at vi stadig taler om indstigningsmodellen.

En stålundervogn forklædt som luftundervogn

Den største overraskelse kommer dog først, når Xpeng G9 begynder at bevæge sig. Standard Range har nemlig ikke den avancerede luftundervogn fra de dyrere versioner. Den står på helt almindelige stålfjedre. Det burde nogen måske fortælle bilen.

Xpeng G9 (foto: iNPUT)

For G9 glider hen over asfalten med en ro og smidighed, som gør det svært at tro, at der ikke gemmer sig luftbælge under karrosseriet. Små ujævnheder bliver sorteret fra, større bump rundes flot af, og bilen falder hurtigt til ro igen.

Resultatet er ikke en SUV, der inviterer til jagt på snoede landeveje. Styretøjet er forholdsvis let, og den store XPeng gør ikke noget stort nummer ud af at fortælle føreren præcis, hvad forhjulene foretager sig. Men det er heller ikke pointen. G9 vil glide.

Og vil man have en stor elbil, der ubesværet sluger kilometer, rammer XPeng næsten plet. Den er stille, stabil og afslappende på en måde, der får lange motorvejsstrækninger til at virke noget kortere.

At den samtidig er baghjulstrukket og har mere end rigeligt med motorkraft betyder, at Standard Range aldrig føles som den langsomme udgave.

Kabinen kunne have kostet meget mere

Det samme gælder indvendigt. Her er masser af plads, gode sæder og en materialefornemmelse, der i flere områder kommer faretruende tæt på biler med langt mere prestigefyldte logoer på rattet. XPeng har også været gavmild med udstyret på bagsædet, hvor passagererne ikke behandles som andenrangsborgere.

Passagerer forkæles med god plads.

Bagerummet tilbyder 660 liter.

Der er dog en bagside ved den digitale overflod. G9 kan rigtig mange ting, men den vil også gerne styre rigtig mange ting gennem skærmen. Det ser lækkert ud, når bilen holder stille. På en mørk landevej ville vi stadig gerne kunne finde flere funktioner med fingrene i stedet for øjnene.

Det er lidt paradoksalt: XPeng har bygget en bil, der skal få føreren til at slappe af, men betjeningen kræver indimellem mere opmærksomhed end nødvendigt.

Assistentsystemerne er stadig klassens problembarn

Og så kommer vi til det område, hvor Xpeng G9 ikke føles helt så luksuriøs. Førerassistentsystemerne mangler stadig den sidste portion finesse.

Den adaptive fartpilot og vognbaneassistenten kan fungere fint i lange perioder, men systemerne føles ikke lige så naturlige og forudsigelige som de bedste løsninger på markedet. Nogle gange bliver bilen lidt for ivrig. Andre gange er dens reaktioner mindre elegante, end resten af bilen lægger op til.

Trådløs opladning m. afkøling.

Fra førersædet er passagerskærmen blændet …

…Så passageren kan se film under kørsel.

Højttaleren hæver sig op fra instrumentbordet, når musikken startes.

Det er ikke katastrofalt. Men kontrasten er tydelig. Når undervognen, kabinen og drivlinjen leverer en oplevelse, der lugter af premiumklasse, bliver man ekstra opmærksom på de steder, hvor softwaren stadig mangler den samme sidste polering.

G9 har appetit

En stor luksus-SUV lever ikke af salatblade. På vores faste 205 kilometer lange testrute brugte G9 Standard Range 22,5 kWh/100 km. Det er ikke lavt. Men det er heller ikke alarmerende, når man ser på, hvad der faktisk skal skubbes gennem luften. G9 er høj, bred, tung og har omtrent samme aerodynamiske udgangspunkt som en mindre murstensvilla på hjul.

Forbrug på iNPUTs testrute

Samme rute. Samme måleenhed. Temperatur og dæk kan stadig påvirke resultatet.

Nr. 16 af 28 testede biler 22,5 kWh/100 km

# | Model | Gennemsnit | Temp.
1 | Renault Twingo E-Tech | 16,8 kWh/100 km | 18,0 °C
2 | Toyota C-HR+ Active 77 kWh AWD | 18,0 kWh/100 km | 25,0 °C
3 | Xpeng P7+ RWD Long Range | 18,6 kWh/100 km | 22,0 °C
…
14 | Ford Capri RWD ER | 21,3 kWh/100 km | 15,5 °C
15 | Tesla Model Y Baghjulstræk* | 21,8 kWh/100 km | 10,0 °C
16 | Xpeng G9 RWD Standard Range | 22,5 kWh/100 km | 23,0 °C
17 | Toyota Urban Cruiser | 22,5 kWh/100 km | 13,0 °C
18 | Nissan Micra 52 kWh* | 22,6 kWh/100 km | 4,0 °C
…
26 | Polestar 4 Long Range Single Motor* | 27,5 kWh/100 km | 3,0 °C
27 | Volkswagen ID.Buzz Lang | 28,1 kWh/100 km | 8,5 °C
28 | Hyundai Ioniq 9 Performance AWD* | 28,2 kWh/100 km | 10,0 °C

* Testen er udført på vinterdæk.

Se hele forbrugstabellen

Så ja, der findes konkurrenter, der er mere effektive. Og nej, 22,5 kWh/100 km er ikke et resultat, der får os til at juble. Men for en bil med G9’erens format er det heller ikke voldsomt.

Konsekvensen er først og fremmest, at Standard Range ikke bliver klassens rækkeviddekonge. På lange motorvejsture skal man acceptere lidt kortere etaper mellem ladestoppene.

Til gengæld har XPeng et ret overbevisende svar klar, når batteriet begynder at blive tomt.

13,5 minutter – så er det videre

For hold nu op, hvor lader den hurtigt. Vi kørte batteriet ned til 10 procent og satte bilen til en lynlader. 13,5 minutter senere stod batteriet på 80 procent. Det er ikke en tastefejl. Endnu mere opsigtsvækkende nåede bilen fra 10 til 100 procent på bare 22 minutter. Det er en præstation, der ændrer måden, man tænker rækkevidde på.

DC-ladekurve Xpeng G9

Måledato: 22. august 2026 · Temperatur: 23 °C

Gns. kW (10–80): 270 kW

DC-ladetidskurve Xpeng G9

Måledato: 22. august 2026 · Temperatur: 23 °C

Ladetid (10–80): 14 min.

Normalt er et relativt højt forbrug og et mindre batteri en dårlig kombination i en stor elektrisk SUV. Men når bilen kan hælde strøm på batteriet med denne hastighed, betyder hvert ladestop langt mindre. Man når næsten ikke at bestille en kaffe og begynde at fortryde prisen, før G9 er klar til at køre igen.

Det kræver naturligvis en lynlader, der kan følge med. Kobler man G9 til en ældre 150 kW-lader, er meget af magien væk. Men finder man de rigtige ladere, tilhører G9 ganske enkelt verdenseliten.

iNPUTs måling WLTP-baseret

100+15-TESTEN Xpeng G9 RWD Standard Range

Hvor langt kommer bilen i alt, hvis du starter med 100 % batteri, kører ned til 10 %, lynlader i 15 minutter og fortsætter til 10 % igen?

Start

100% SoC

15 min.

10% SoC

383 km 319 km

Stop

10% SoC

= 701 km

iNPUTs måling bygger på bilens målte forbrug og den målte ladekurve.

Start

100% SoC

15 min.

10% SoC

452 km 351 km

Stop

10% SoC

= 803 km

WLTP-beregningen bygger på bilens officielle WLTP-rækkevidde og variantens oplyste 10-80-tid. Den kan afvige markant fra det, du oplever i praksis.

Standard Range kan meget vel være den G9, man skal købe

Det mest interessante ved testen er derfor ikke, hvor meget Standard Range mangler sammenlignet med de dyrere G9-varianter. Det er, hvor lidt man faktisk savner.

Man får ikke luftundervognen, men stålfjedrene er så vellykkede, at det er svært at se dem som et egentligt kompromis.

Man får ikke den største batteripakke, men lynladningen er så voldsom, at det begrænsede batteri bliver mindre afgørende på langturen. Og man får ikke firehjulstræk eller groteske accelerationstal.

Til gengæld får man næsten hele den luksuriøse G9-oplevelse.

Det gør Standard Range til noget så sjældent som en basisversion, der ikke føles som den model, sælgeren helst vil lokke dig væk fra. Tværtimod. Det kan meget vel være den mest fornuftige G9 af dem alle.

Konkurrenterne gør livet svært for G9

Med en pris på 495.995 kroner befinder XPeng G9 sig midt i et felt, hvor der ikke bliver givet mange gratis point. Den mest oplagte rival er Zeekr 7X, som på papiret er et regulært irritationsmoment for XPeng. For omtrent samme beløb kan man få den firehjulstrukne topversion med luftundervogn, mens den baghjulstrukne Long Range både er billigere og byder på markant længere officiel rækkevidde. Zeekr lader samtidig næsten lige så vanvittigt hurtigt som G9.

Polestar 4 er et andet stærkt alternativ. Den er ikke helt så klassisk SUV-rummelig og kan slet ikke følge G9 ved lynladeren, men den kører mere engagerende og kan fås med væsentligt længere rækkevidde. Til gengæld skal man krydse flere felter på udstyrslisten, før den matcher den næsten demonstrative gavmildhed i G9.

| XPeng G9 RWD Standard Range | Zeekr 7X Privilege AWD | Polestar 4 Dual Motor | Audi Q6 e-tron S line plus
Rækkevidde (WLTP) | 502 km | 543 km | 590 km | 530 km
Batterikapacitet (netto) | 78,2 kWh | 97 kWh | 94 kWh | 75,8 kWh
Forbrug (WLTP) | 18,4 kWh/100 km | 19,9 kWh/100 km | 17,8 kWh/100 km | 16,1 kWh/100 km
Motor | 351 hk | 646 hk | 544 hk | 252 hk
Moment | 465 Nm | 710 Nm | 686 Nm | 450 Nm
Acceleration 0-100 km/t | 6,6 sek. | 3,8 sek. | 3,8 sek. | 7,0 sek.
Ladeeffekt (AC/DC) | 11 / 445 kW | 22 / 420 kW | 11 / 200 kW | 11 / 225 kW
Ladehastighed | 1.470 km/t | 1.280 km/t | 650 km/t | 750 km/t
Ladetid 10-80% (WLTP) | 12 min. | 16 min. | 31 min. | 22 min.
Bagagerum | 660 / 1.576 l. | 539 / 1.978 l. | 526 / 1.536 l. | 526 / 1.529 l.
Trækkrog | 1.500 kilo | 2.000 kilo | 1.500 kilo | 2.000 kilo
Garanti | 7 år / 160.000 km | 5 år / 100.000 km* | 5 år / 150.000 km | 5 år / 150.000 km
Pris | 499.995 kr. | 499.900 kr. | 495.000 kr. | 519.990 kr.

* Zeekrs almindelige nybilsgaranti er fem år/100.000 km, men kan forlænges løbende til maksimalt 10 år/200.000 km, hvis bilen serviceres efter Zeekrs betingelser hos autoriserede servicepunkter.

Og så er der Audi Q6 e-tron, som koster lidt mere, men til gengæld demonstrerer, hvor meget mere modne betjening og førerassistenter kan føles. XPeng slår Audi eftertrykkeligt på udstyr for pengene og især på ladehastighed, mens tyskeren svarer igen med bedre effektivitet og en mere helstøbt digital oplevelse.

Det efterlader G9 med en ret klar rolle: Den er ikke det oplagte valg, hvis længst mulig rækkevidde, skarpest køredynamik eller de bedste assistentsystemer står øverst på ønskelisten. Men vil man have maksimal komfort, nærmest absurd meget standardudstyr og nogle af markedets korteste ladepauser, er der stadig meget få konkurrenter, der kan levere hele pakken lige så overbevisende.