“Solvogn” kan køre 76 km dagligt på solenergi alene

Aptera har i årevis lovet en elektrisk “solvogn”, der på gode dage nærmest kan gøre ladekablet overflødigt. Nu er der for første gang kommet uafhængige målinger, som viser, at solcellerne faktisk kan levere varen.

TÜV Rheinland målte over tre dage i juli, hvor meget energi solcellerne på Apteras ekstremt strømlinede trehjulede elbil kunne sende helt ned i højvoltsbatteriet. Resultatet blev mellem 4,23 og 4,75 kWh på en dag.

Det højeste resultat kom med bagklappen åbnet og vinklet mod solen. Men selv da bilen blot stod parkeret urørt hele dagen, endte 4,23 kWh i batteriet. Det er faktisk ganske imponerende.

De 76 kilometer blev aldrig kørt

Der er dog et væsentligt forbehold, som let forsvinder i Apteras markedsføring. TÜV Rheinland har ikke dokumenteret, at bilen kan køre 76 kilometer på den indsamlede solenergi. De 42-47 miles – svarende til cirka 68-76 kilometer – er beregnet ud fra Apteras eget mål om et ekstremt lavt forbrug på 100 Wh per mile, svarende til omtrent 6,2 kWh/100 km.

Det forbrug er dog endnu ikke dokumenteret for den færdige produktionsbil.

Selve TÜV-rapporten understreger desuden, at testen omfattede ét eksemplar udvalgt af producenten, og at resultatet ikke nødvendigvis er repræsentativt for kommende serieproducerede solvogne. Der er tale om en overvåget måling – ikke en egentlig TÜV-certificering af bilen.

Og så foregik testen naturligvis under noget nær ideelle forhold: klare julidage i solrige Carlsbad i det sydlige Californien. Aptera erkender selv, at udbyttet vil afhænge kraftigt af årstid, skyer, skygge og hvordan bilen parkeres.

Teknologien virker – nu mangler bare bilen

Testen er alligevel en vigtig sejr for Aptera. Projektet har rødder tilbage til 2006, det oprindelige selskab lukkede i 2011, og efter genstarten i 2019 er produktionsstarten blevet udskudt adskillige gange.

Aptera har nu bestilt dele til de første 40 produktionsbiler og sigter mod at begynde at bygge dem i fjerde kvartal. Omkring 50.000 kunder står ifølge selskabet på reservationslisten.

Et kig indenfor i kabinen (foto: Aptera)

Men pengene er stadig den store elefant i garagen. Aptera havde ved udgangen af juni 10,1 millioner dollar i kontanter, og selskabet skriver selv til de amerikanske børsmyndigheder, at pengene ikke rækker til de næste 12 måneders drift. Før lavvolumenproduktion kan komme ordentligt i gang, vurderer Aptera, at der fortsat skal skaffes 40-45 millioner dollar.

Så den interessante konklusion er næsten vendt på hovedet: Efter 20 års skepsis ser solcellerne efterhånden ud til at være blandt de mindst tvivlsomme dele af Aptera-projektet. Nu skal virksomheden bare bevise, at den faktisk kan få solvognen ud til kunderne …