350 ekstreme lynladninger senere: BYD-batteri har stadig 98,7 procent tilbage

Hvor hårdt slider ekstrem lynladning egentlig på et elbilbatteri? Det spørgsmål bliver stadig mere relevant, efter at ladeeffekter på 500, 800 og sågar 1.000 kW er begyndt at dukke op. BYD hævder nu at have et temmelig overbevisende svar.

Koncernens luksusmærke Yangwang har kørt en produktionsklar U7 hele 30.000 kilometer på under ni døgn. Undervejs blev bilen udsat for mere end 350 såkaldte Flash Charging-opladninger. Da testen var slut, havde batteriet ifølge BYD stadig 98,7 procent af sin oprindelige kapacitet tilbage. Det svarer til et kapacitetstab på blot 1,3 procent.

30.000 kilometer på under ni dage

Testen var langt fra almindelig kørsel. Temperaturen lå på over 36 grader, luftfugtigheden nåede omkring 80 procent, og U7 blev kørt ved omkring 240 km/t på en lukket bane. Klimaanlægget kørte samtidig konstant.

Hele øvelsen tog otte dage, 19 timer og 58 minutter. Ifølge Yangwang blev bilen tilfældigt udvalgt blandt almindelige produktionsbiler hos en forhandler og var hverken modificeret eller specialtilpasset til forsøget.

Yangwang U7

De mere end 350 opladninger skal dog ikke nødvendigvis læses som 350 komplette 0-100-procent battericyklusser. BYD beskriver dem som gentagne Flash Charging- og afladningsforløb. Alligevel er resultatet interessant, fordi batteriet konstant blev skiftet mellem høj belastning og meget kraftig opladning.

Op til 1.500 kW – med en vigtig detalje

Blade Battery 2.0 er BYD’s nye LFP-batteri og er udviklet til selskabets Flash Charging-system. BYD oplyser, at teknologien kan levere op til 1.500 kW og eksempelvis lade den kommende Denza Z9GT fra 10 til 70 procent på fem minutter og videre til 97 procent på ni minutter.

Men de 1.500 kW kræver en forklaring. BYD angiver selv, at effekten gennem ét stik gælder den kinesiske version af ladesystemet. I Europa har selskabet indtil videre blandt andet demonstreret Flash Charging med 1.000 kW.

BYD vil bygge 3.000 Flash Charging-stationer i Europa, og Denza Z9GT bliver den første europæiske model med Blade Battery 2.0.

Lovende – men ikke et bevis på levetiden

De 98,7 procent er imponerende, men resultatet bør naturligvis stadig læses med et vist forbehold. Det er BYD selv, der har udført og offentliggjort testen, og resultatet er endnu ikke verificeret af en uafhængig tredjepart. En ni dage lang stresstest kan desuden sige meget om varme, høj belastning og gentagen lynladning, men langt mindre om den såkaldte kalenderældning, der langsomt nedbryder et batteri over fem, otte eller ti år.

BYD har tidligere oplyst, at Blade Battery 2.0 også har gennemført 500 Flash Charging-forløb i forbindelse med selskabets egne sikkerhedstests.

Så konklusionen er endnu ikke, at 1.000 kW lynladning er gratis for batteriet. Men BYD’s nye test er et stærkt tegn på, at ekstrem ladeeffekt ikke nødvendigvis behøver at betyde ekstrem batterislitage.