Volkswagen skrotter ID.4 – her er afløseren

Volkswagen ID.4 står foran så omfattende en opdatering, at den velkendte modelbetegnelse ser ud til at forsvinde. Volkswagen har allerede bekræftet, at ID.4 skal have et nyt navn i forbindelse med den store opdatering senere i 2026. Selve navnet er endnu ikke officielt annonceret af Volkswagen, men flere kilder – herunder fagforeningen IG Metall på fabrikken i Emden – peger på ID. Tiguan.

Det passer samtidig direkte ind i Volkswagens nye strategi. Fremtidens elbiler skal ikke længere gemme sig bag anonyme tal. Volkswagen har allerede lanceret ID. Polo og ID. Cross og har officielt meldt ud, at velkendte modelnavne skal flyttes over på de elektriske biler.

VW ruller ID-æraen tilbage

Navnet er langt fra den eneste ændring. Nye billeder af den camouflerede bil viser en væsentligt mere kantet front og et design, der lægger sig tættere op ad Volkswagens nye ID. Polo og ID. Cross. Den mere afrundede stil fra den oprindelige ID.4 er dermed på vej ud.

Også kabinen bliver lavet kraftigt om. Her vender fysiske knapper tilbage på blandt andet rattet, mens Volkswagen bevæger sig væk fra de touchfelter og sliders, som blev et af de mest kritiserede elementer i de første ID-modeller.

Det er ikke ligefrem en tilfældighed. Volkswagen har selv erkendt, at betjeningen kostede på kundetilfredsheden. Designchef Andreas Mindt har blandt andet fremhævet Golf 8 som eksempel på, hvor galt det kunne gå med touchbetjeningen.

Med andre ord ligner ID. Tiguan ikke bare et facelift. Den ligner også Volkswagens forsøg på at rette flere af de fejl, der prægede mærkets første elektriske generation.

Nyt billigere batteri kan være på vej

Teknikken ventes også opdateret. Ifølge Auto Express kan ID. Tiguan blandt andet få et nyt 58 kWh LFP-batteri som billigere alternativ til det større batteri. Volkswagen har allerede taget LFP-teknologien i brug i den nye generation af ID-modeller, hvor lavere batteriomkostninger er et centralt mål.

Den nuværende danske ID.4 starter til sammenligning ved 339.995 kroner med 77 kWh batteri, 286 hk og op til 561 kilometers WLTP-rækkevidde. Pris og danske specifikationer på afløseren er endnu ikke offentliggjort.