LEGO går amok: Darth Vaders flagskib bliver længere end Titanic

Der findes store LEGO-sæt. Og så findes der den nye LEGO Star Wars Executor Super Star Destroyer. Den nye Ultimate Collector Series-model består af hele 6.130 dele og bliver over 136 centimeter lang, 50 centimeter bred og 20 centimeter høj. Dermed er det den længste klodsbyggede Star Wars-model, LEGO nogensinde har lavet.

Til sammenligning er LEGO’s enorme Titanic 135 centimeter lang. Darth Vaders flagskib slår altså det berømte passagerskib på længden – ganske vist kun med omkring en centimeter.

En lille Millennium Falcon viser størrelsen

Kig godt efter, jo, Millennium Falcon sidder bag på den lille Star Destroyer (foto: LEGO)

Executor er Vaders personlige flagskib fra The Empire Strikes Back, og LEGO har gjort en del ud af at illustrere, hvor voldsomt stort skibet skal forestille at være. På standen sidder derfor en almindelig Star Destroyer bygget i samme skala, mens Millennium Falcon er reduceret til en nærmest komisk lille detalje på en enkelt rund LEGO-plade.

Konstruktionen er samtidig mere avanceret end den gamle Executor-model fra 2011. LEGO har blandt andet bygget en indre kerne med Technic-elementer, der holder de store og relativt tynde ydre paneler på plads. Den tidligere udgave havde godt 3.100 dele og målte omkring 124 centimeter.

Darth Vader og de seks dusørjægere (foto: LEGO)

Der følger også syv minifigurer med: Darth Vader samt dusørjægerne Boba Fett, Dengar, Bossk, IG-88, 4-LOM og Zuckuss. Det er første gang, LEGO samler alle seks dusørjægere fra den berømte scene ombord på Executor i ét sæt.

Prisen er næsten lige så voldsom

Den slags imperial storhed kommer dog ikke billigt. Den danske pris er 6.099,95 kroner.

LEGO Insiders får adgang fra 1. oktober, mens den almindelige danske salgsstart er 4. oktober 2026. Købere i starten af oktober kan desuden få en LEGO-model af Darth Vaders lyssværd med, så længe lager haves.

Det største problem bliver derfor måske ikke at samle de 6.130 dele. Det bliver at finde 136 centimeter fri hyldeplads bagefter.