Toy Story 5 har rundet milliarden – nu kommer den på Disney+

Det tog fem film og mere end 30 år, men Toy Story ser langt fra ud til at være færdig med publikum. Toy Story 5 får premiere på Disney+ den 23. september, godt tre måneder efter biografpremieren i juni.

Og den femte film har næppe givet Disney grund til at lægge Woody og Buzz tilbage i kassen. Toy Story 5 har indtil videre omsat for omkring 1,13 milliarder dollar på verdensplan og er dermed blandt årets absolut største biograffilm.

Denne gang er fjenden en tablet

Historien rammer samtidig et temmelig nutidigt problem. Legetøjets nye rival er ikke endnu et stykke legetøj, men Lilypad – en tablet, der får Bonnie til at bruge sin tid på en skærm i stedet.

Det sender Woody, Buzz Lightyear, Jessie og resten af banden ud i endnu en kamp for at bevise, at fysisk legetøj stadig har en plads i børneværelset. Filmen er instrueret af Andrew Stanton, der også stod bag blandt andet Finding Nemo og WALL-E.

Også Taylor Swift er blevet en del af Toy Story-universet. Hun har sammen med Jack Antonoff skrevet “I Knew It, I Knew You”, som er inspireret af Jessies historie. En ny klaverversion med klip fra filmen er netop blevet udsendt, mens Randy Newman endnu en gang står bag filmens øvrige musik.

At en filmserie om gammeldags legetøj stadig kan trække over en milliard dollar i en tid domineret af tablets, TikTok og gaming er næsten passende ironisk. Fra 23. september kan man selv se, om Woody og Buzz også kan vinde kampen om skærmtiden derhjemme.