Twitter er genopstået – uden Elon Musk

Twitter er tilbage. I hvert fald hvis man spørger den amerikanske startup Operation Bluebird, som netop har åbnet det nye sociale medie Twitter.now.

Tjenesten læner sig helt bevidst op ad det gamle Twitter med blå fugl, tweets, svar og retweets. Men den har intet med Elon Musks X at gøre. Faktisk er de to selskaber midt i en juridisk kamp om, hvem der overhovedet må bruge Twitter-navnet.

Musk droppede Twitter – nu vil andre have navnet

Operation Bluebird mener, at X reelt opgav varemærket, da Musk i 2023 skrottede Twitter-navnet og fuglelogoet til fordel for X. Startupen har derfor forsøgt at få de amerikanske Twitter-varemærker overdraget eller annulleret.

X er naturligvis lodret uenig og sagsøgte i december Operation Bluebird for krænkelse af blandt andet Twitter-, Tweet- og fuglelogo-varemærkerne. X fastholder, at selskabet stadig ejer dem.

Operation Bluebird har dog fået et lille juridisk rygstød. Ved et retsmøde i april vurderede dommer Colm Connolly foreløbigt, at X tilsyneladende kan have opgivet rettighederne til ordet “tweet” og fuglelogoet – og muligvis også Twitter-navnet. Dommeren har endnu ikke afsagt den skriftlige kendelse. Derfor er det langt fra sikkert, at det nye Twitter får lov til at beholde sit navn.

Sådan præsenteres Twitter 2.0 (skærmbillede).

AI skal faktatjekke alle tweets

Twitter.now forsøger samtidig at adskille sig fra både det gamle Twitter og det nuværende X. En af de mest opsigtsvækkende funktioner er Vera, et automatisk faktatjek baseret på Googles Gemini. Systemet analyserer opslag og vurderer deres troværdighed. Tanken er, at brugerne selv skal kunne skrue ned for rækkevidden af indhold, som vurderes utroværdigt.

Medstifter Stephen Coates beskriver princippet som “freedom of speech and not freedom of reach” – altså at brugerne gerne må ytre sig, uden at platformen nødvendigvis behøver at sprede alle opslag lige bredt. Det lyder umiddelbart sympatisk, men et AI-system, der automatisk bedømmer sandhedsværdien af millioner af udsagn, åbner også for en helt ny bunke spørgsmål om fejl, bias og gennemsigtighed.

Du skal betale for at komme ind

Der er også en anden stor forskel fra det gamle Twitter: Twitter.now er foreløbig ikke gratis. Tidlig adgang koster 20 dollar, cirka 130 kroner, mens brugere kan betale mindst 40 dollar for den såkaldte “Fighter”-status. Pengene skal ifølge selskabet både finansiere udviklingen og den juridiske kamp mod X.

Foreløbig er Twitter.now dog mere kuriositet end seriøs X-konkurrent. Tjenesten har blot nogle få hundrede brugere, mens X stadig har en global brugerbase på flere hundrede millioner.

Den virkelige historie er derfor ikke, at Twitter allerede er genopstået. Det er, at Elon Musks beslutning om at smide et af internettets mest kendte brands væk nu bliver testet helt konkret i retten. Og hvis Operation Bluebird får medhold, kan Twitter-navnet vise sig at have fået et liv efter X.