Elbilsalget eksploderede i Europa i juli måned

Det europæiske bilmarked bliver elektrificeret i et stadigt stigende tempo. I juli blev der registreret 277.006 nye elbiler i Europa. Det er 51 procent flere end i samme måned sidste år og nok til en markedsandel på 25 procent, viser foreløbige tal fra Dataforce. Tallene dækker 98 procent af registreringerne i EU, Storbritannien, Norge, Island og Schweiz.

Til sammenligning voksede det samlede bilmarked blot 4,1 procent i juli. Også plug-in-hybrider og almindelige hybrider må se sig overhalet: De steg henholdsvis 15 og 9 procent.

Billigere elbiler gør en forskel

En stor del af forklaringen kan være de højere brændstofpriser, men også et langt større udvalg af billigere elbiler gør teknologien relevant for flere bilkøbere. I årets første syv måneder er antallet af nye elbiler steget 37 procent ifølge Dataforce.

Udviklingen er særlig tydelig på nogle af Europas største bilmarkeder. I Frankrig stod elbiler for 35 procent af nyregistreringerne i juli, mens Tyskland nåede rekordhøje 29,3 procent. Danmark ligger dog fortsat i en helt anden liga: Blandt 16 europæiske markeder havde Danmark den højeste elbilandel i juli med 80,1 procent.

Tesla taber terræn

Den store fremgang betyder heller ikke, at alle elbilproducenter har medvind. Tesla havde endnu en svag måned og gik samlet 36 procent tilbage i juli, mens flere europæiske modeller rykkede frem.

Škoda Elroq blev Europas mest registrerede elbil i juli, foran Volkswagen ID.4 og Renault 5 E-Tech. Tesla Model Y fører dog fortsat året samlet set med 115.759 registreringer efter årets første syv måneder.

Tallene peger dermed på en vigtig ændring: Europas elbilmarked vokser ikke længere primært på ryggen af enkelte mærker og dyre modeller. Udvalget er blevet bredere, konkurrencen hårdere – og elbilen er for alvor på vej ind i massemarkedet.

Vi forventer at kunne dykke endnu mere ned i tallene, når ACEA, der rapporterer de konkrete antal registeringer på tværs af Europa, udsender sin månedlige rapport. Det sker i løbet af de næste par dage.